Á Suðausturlandi er náttúran einstök , jafnvel á heimsvísu . Óvíða er jafn gott aðgengi að jöklum , hér er auðugt fuglalíf árið um kring og nokkrar dýrategundir eru nánast eingöngu bundnar við þennan landshluta . Það eru til dæmis tröllasmiður , helsingi ( í varpi ) og hreindýr , sem reyndar dreifast um austanvert landið . Viðfangsefnin sem við sinnum eru fjölbreytt vegna síkvikrar náttúru . Veðrið ræður miklu og með hlýnandi loftslagi og öfgum í veðri þurfum við að aðlaga hegðun og skipulag að þeim breytingum sem eiga sér stað í umhverfi okkar . Á síðustu tveim árum hefur Náttúrustofan , ásamt Vatnajökulsþjóðgarði , tekið þátt í fjölþjóðlegu verkefni um aðlögun að loftslagsbreytingum á norðurslóðum . Lokaráðstefna verkefnisins CLIMATE var haldin í Hoffelli í lok nóvember . Þátttaka okkar í slíku starfi er ekki tilviljun því segja má að við séum stödd í lifandi kennslustofu um loftslagsbreytingar allt árið um kring . Jöklarnir breytast ört og hopa og er ein afleiðing þess að framan við skriðjökla myndast jökullón sem stækka sífellt . Snævarr Guðmundsson , jöklafræðingur stofunnar , hefur verið að skoða hve hratt þau stækka og breytast en niðurstöður mælinga hans munu birtast í næsta ársriti Jöklarannsóknafélags Íslands , Jökli . Samhliða hopi jökla verða breytingar á farvegum jökulánna og framburði . Nú hefur verið lokið við að skrá flestalla þekkta farvegi árinnar á kort , en slíkt nýtist meðal annars við gerð stjórnunar - og verndaráætlunar Breiðamerkursands og skipulagsvinnu við Jökulsárlón sem unnið er að í augnablikinu . Jöklarnir eru stórvirkir í að rjúfa og móta landið á margan hátt og ber allt Suðausturland þess merkis . Rof jökla skilur eftir opnur að djúpbergi , en slíkt berg hefur storknað á miklu dýpi í jarðskorpunni . Þó að jöklarnir hafi minnkað og minni ógn stafi af þeim geta þeir enn í dag valdið miklum skaða . Dæmi um það eru jökulhlaup en eitt af verkefnum stofunnar sem lokið var við á þessu ári var skýrsla fyrir umhverfis - og auðlindaráðuneytið . Vel er fylgst með þessu af sérfræðingum Háskóla Íslands og Veðurstofu Íslands , en starfsfólk Náttúrustofunnar kemur einnig að því samstarfi . Suðausturland er í heild sinni paradís fyrir fugla en samkvæmt alþjóðlegu fuglaverndarsamtökunum ( e. BirdLife ) er nánast allt svæðið skilgreint sem alþjóðlega mikilvægt fuglasvæði . Sem dæmi um mikilvægið má nefna að um 75% íslenska skúmsstofnsins verpur á söndunum sunnan jökla . Rannsóknir starfsmanna Náttúrustofunnar hafa þó sýnt að skúm hefur fækkað verulega undangengin ár og í kjölfar þeirra niðurstaðna var skúmurinn færður á válista Náttúrufræðistofnunnar Íslands árið 2018 . Fækkunin stafar líklegast af lélegum varpárangri sem er afleiðing breytinga í fæðuframboði , ekki hvað síst vegna hruns sandsílisstofnsins sem rakið hefur verið til loftslagsbreytinga . Á næsta ári munu erlendir sérfræðingar koma til landsins til helsingjarannsókna í samstarfi við stofuna . Varpstofnar bæði skúms og helsingja hafa tekið miklum breytingum á skömmum tíma en þeir varpstofnar eru afmarkaðir við lítil svæði og því er nokkuð auðvelt að mæla stofnstærðarbreytingar . Hins vegar er afar erfitt að mæla slíkar breytingar hjá tegundum sem verpa í úthaga um landið allt , dæmi um slíkar tegundir eru mófuglarnir okkar , til dæmis heiðlóa , hrossagaukur , tjaldur og spói . Ein ástæða þess hversu auðugt fuglalíf er að finna hér um slóðir eru ríkuleg votlendi og vatnasvæði . Í ár , sem önnur ár , höfum við hitt skólahópa bæði frá Grunnskóla Hornafjarðar og Framhaldsskólanum í Austur-Skaftafellssýslu , en líka fengið til okkar skólahópa bæði frá Landgræðsluskóla og Jafnréttisskóla Sameinuðu þjóðanna og frá Kanadískum háskóla , svo fátt eitt sé nefnt . Einnig tókum við á móti tveimur nemum í starfskynningu frá Grunnskóla Hornafjarðar . Í sumar heimsótti Guðmundur Ingi Guðbrandsson umhverfis - og auðlindaráðherra Náttúrustofu Suðausturlands á Höfn og var ánægjulegt að fá hann og samstarfsfólk hans til okkar . Starfsmenn stofunnar áttu góðan fund með gestunum um málefni og verkefni stofunnar og að honum loknum var haldið út á Jökulsárlón þar Vatnajökulsþjóðgarður vígði fræðslustíg þar sem sjá má skilti um náttúru svæðisins . Náttúrustofa Suðausturlands vann efni á fjögur skilti og við hvetjum alla að staldra við á leið sinni um Suðausturland og skoða fræðslustíginn og umhverfið við Jökulsárlón . Náttúrustofa Suðausturlands hefur nú verið starfrækt í sex ár hefur starfsemi hennar vaxið og dafnað . Í dag eru þrír starfsmenn á Höfn og tveir á Kirkjubæjarklaustri í hálfu starfi . Hver starfmaður á svona lítilli stofnun er mikilvægur og skiptir miklu að samspil menntunar og þekkingar starfsmanna sé gott því fjölbreyttur bakgrunnur eflir starf okkar til framtíðar . Við tökum því brosandi á móti nýju ári . Bólstaðafoss og Fláajökull í vetrarbirtu – Ljósm. : Náttúrustofa Suðausturlands / Snævarr Guðmundsson 30. nóvember 2019 . Nýklakinn skúmsungi bíður eftir systkini sínu á Breiðamerkursandi sumarið 2018 . Ljósm. : Lilja Jóhannesdóttir . Ein tjarnanna sem fuglalíf var skoðað á , en hún er staðsett norðan við bæinn Volasel í Lóni . Ljósm. Náttúrustofa Suðausturlands / Lilja Jóhannesdóttir 6. júlí 2018 .